St. Vincent
ენი ერინ კლარკი (Anne Erin Clark; დ. 28 სექტემბერი, 1982), ცნობილი სასცენო სახელით St. Vincent — ამერიკელი გრემის ჯილდოს მფლობელი მუსიკოსი, მომღერალი, სიმღერების ავტორი და მულტიინსტრუმენტალისტი. თავისი მუსიკალური კარიერა დაიწყო როგორც ჯგუფ The Polyphonic Spree-ის და სუფიან სტივენსის საკონცერტო შემადგენლობის წევრმა, სანამ 2006 წელს არ ჩამოაყალიბა საკუთარი ბენდი. St. Vincent-ის ნამუშევრებმა დაიმსახურეს კრიტიკოსთა ქება სპეციფიკური მუსიკალური სტილის გამო, რომელშიც იგრძნობა სოფტ-როკის, ექსპერიმენტული როკის, ელექტროპოპის და ჯაზის გავლენა. მისი სადებიუტო ალბომი იყო Marry Me (2007), მას მოჰყვა Actor (2009) და Strange Mercy (2011). 2012 წელს გამოუშვა კოლაბორაციული ალბომი Love This Giant, დევიდ ბირნთან ერთად. კლარკი ასევე ასრულებდა ბეკ-ვოკალს ჯგუფ Swans-ის 2014 წლის ალბომზე To Be Kind. მისი მეოთხე სოლო ალბომი, თანამოსახელე St. Vincent, გამოვიდა 2014 წლის 25 თებერვალს და წოდებულ იქნა წლის ალბომად ჟურნალების — The Guardian, NME, Entertainment Weekly და Slant Magazine — მიერ, აგრეთვე წლის მეორე საუკეთესო ალბომად ჟურნალ ტაიმის მიერ. ამ ალბომმა მოუპოვა მას გრემის ჯილდო საუკეთესო ალტერნატიული ალბომისთვის. ის იყო 20 წლის განმავლობაში პირველი ქალი, რომელმაც მიიღო ჯილდო ამ კატეგორიაში. St. Vincent ხსნიდა ისეთი ცნობილი შემსრულებლების კონცერტებს, როგორებიც არიან The Black Keys, Arcade Fire, The National, Death Cab for Cutie და Grizzly Bear. 2015 წელს მას ჰქონდა გამოსვა Wire-თან ჩიკაგოში, როგორც ჯგუფის Drill Festival-ის ნაწილი. კლარკი აღიარებულია „გასული ათწლეულის ერთ-ერთ გამორჩეულ და ინოვაციურ გიტარისტად“.